  Майя Бывальцева Ижкарысь Иван Пастуховлэн музей-юртысьтыз тыметлэн ярдураз лулчеберетъя кварталын экспонат лэсьтыны малпало. 9-тӥ шуркынмонэ Удмуртиысь кивалтэтлэн кенешоназ объектэз утён сярысь пумкылъян кутӥзы. Азьланяз со карысь ярдурез азинтон концепцие пыроз, ивортэ улосвыл тӧролэн но кивалтэтлэн пресс-службазы. Тодэ вайытом, лулчеберетъя выль квартал кылдытон улсын юртэз выжтон сярысь тодмо луиз коньывуон кутсконын. Иворъёсъя «Удмуртия» агентстволы со сярысь вераз улосвылысь лулчеберетъя министр Влдимир Соловьёв. Юртын кӧня ке пол тылпу потылӥз ни, объектэз мурт адямиослэсь ворсаны выризы. Укнооссэ но ӧсъёссэ кӧня ке пол кортэн пытсаллязы ни, но соосты ялан ишкалтылӥзы. Лулчеберетъя кылёсбурысь объектъёсты кун ласянь утёнъя агентстволэн кивалтӥсез Юрий Перевозчиков верамъя, «лулчеберетъя квартал» Ижлэсь завод-карлэсь сямен историзэ, лулчеберетсэ но архитектуразэ возьматӥсь объектъёсты огазеялоз. Отчы пыроз «Рабочая слобода» но: пыӵал тӥрлык лэсьтӥсьёслэн юртъёссы но Иван Пастуховлэн юртэз. «Промышленной карлэн «средовой» музеез, ми сое Ижкарын кылдытӥм ке, Россиын нырысетӥез луыны быгатоз. Со карын улӥсьёслы шутэтскон инты лэсьтон ласянь туж тунсыко бизнес-проект», — пусйиз Юрий Перевозчиков. Удмуртиысь кивлатэтлэн тӧроез Виктор Савельев верамъя, «лулчеберетъя кварталлэн» ӵектосэз бордын ужано на, нырысь ик, композициез но коньдон висъян ласянь. «Иван Пастуховлэн музей-юртэз сярысь верано ке, со элькунлэн лулчеберетъя кылёсбурез, кунмылэн историысьтыз тужгес секыт вакытсэ возьматэ. Со утемын луыны кулэ. Туж умой, со историяя экспозицие пыриз ке, отын Ижкар ХХ даур кутсконын кадь возьматэмын луоз». — пусйиз кивалтэтлэн тӧроез. Ватсалом, со юртын улӥз ХХ даур кутсконын Уралын рабочийёслэн движениенызы кивалтӥсь, революционер-большевик, Учредительной собранилэн депутатэз Иван Пастухов. Тегъёс: Лулчеберет Ижкар ВикторСавельев Удмуртия ВладимирСоловьёв  